Mo sì tún dúpẹ́ lọ́wọ́ rẹ fún ìmọ̀ràn gbogbo tí o fún mi, n kò gbàgbè wọn rárá, wọ́n ń bẹ ní àtẹ́lẹwọ́ òsì mì n kò sì ní í fi ọwọ́ náà jẹun. Mo fẹ́ kí o mọ̀ pé ìmọ̀ràn ní iye lórí púpọ̀, òmíràn dà bí fàdákà, òmíràn dà bí wúrà, òmíràn sì dà bí dáyámọ́ndì tíí ṣe òkúta olówó iyebíye. Ìbá ṣe pé ènìyàn ń san owó fún ìmọ̀ràn ni, òmíràn ìbá ju ẹgbẹ̀rùn pọ̀nùn lọ. Nítorí náà ẹni tí ó fún ni ní ìmọ̀ràn dáadáa nǹkan pàtàkì ni olúwaarẹ̀ ṣe. Kí Ọlọ́run má ṣe fi ni lé ọ̀tá lọ́wọ́, ìmọ̀ràn ọ̀tá dà bí ọbẹ̀ ìtàdógún ṣùgbọ́n ìmọ̀ràn ọ̀rẹ́ dùn ju oyin ìgàn lọ, ìdí rẹ̀ sì nìyí tí ó fi yẹ kí ọmọlúwàbí máa ronú kí  ó tóó gba ìmọ̀ràn tàbí kí ó tóó tàpá sí i, ṣùgbọ́n ọ̀rẹ́ mi ni ìwọ í ṣe, ìwọ Baba-onírùngbọ̀n-yẹ́úkẹ́, ìmọ̀ràn rẹ sì ti wọ̀ mí ní ibi kọ́lọ́fín agbárí lọ.
Mo si tun dupe lowo re fun imoran gbogbo ti o fun mi, n ko gbagbe won rara, won n be ni atelewo osi mi n ko si ni i fi owo naa jeun. Mo fe ki o mo pe imoran ni iye lori pupo, omiran da bi fadaka, omiran da bi wura, omiran si da bi dayamondi tii se okuta olowo iyebiye. Iba se pe eniyan n san owo fun imoran ni, omiran iba ju egberun ponun lo. Nitori naa eni ti o fun ni ni imoran daadaa nnkan pataki ni oluwaare se. Ki Olorun ma se fi ni le ota lowo, imoran ota da bi obe itadogun sugbon imoran ore dun ju oyin igan lo, idi re si niyi ti o fi ye ki omoluwabi maa ronu ki  o too gba imoran tabi ki o too tapa si i, sugbon ore mi ni iwo i se, iwo Baba-onirungbon-yeuke, imoran re si ti wo mi ni ibi kolofin agbari lo.